**Ministru kabineta noteikumu**

**“Grozījumi Ministru kabineta 2005. gada 11. oktobra noteikumos Nr. 764 “Valsts informācijas sistēmu vispārējās tehniskās prasības”” projekta sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta (turpmāk – MK) noteikumu ”Grozījumi Ministru kabineta 2005. gada 11. oktobra noteikumos Nr. 764 “Valsts informācijas sistēmu vispārējās tehniskās prasības” (turpmāk – noteikumu projkets Nr. 764) projekts izstrādāts ar mērķi izvirzīt vienādas prasības visām jaunveidojamām vai būtiski pilnveidojamām valsts informācijas sistēmām neatkarīgi no to finansējuma avota.  MK noteikumi Nr. 764 stāsies spēkā atbilstoši Oficiālo publikāciju un tiesiskās informācijas likumā noteiktajai kārtībai.  Vienlaicīgi ar šo noteikumu projektu izskatīšanai MK tiks iesniegts 2020. gada 17. decembra Valsts sekretāru sanāksmē izsludinātais MK noteikumu projekts  ”Valsts informācijas sistēmu attīstības projektu uzraudzības kārtība” (VSS-1088)[[1]](#footnote-2) (turpmāk – noteikumu projekts VSS-1088) . |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | MK 2020. gada 30. jūnija sēdes protokollēmuma Nr.42 “Informatīvais ziņojums “Par valsts pārvaldes informācijas sistēmu arhitektūras reformu”” (turpmāk – protokollēmums) (67.§ ) 2.3. apakšpunkts. |

|  |  |  |
| --- | --- | --- |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2020. gada 30. jūnijā MK tika apstiprināts Vides aizsardzības un reģionālās attīstības ministrijas (turpmāk – VARAM) informatīvais ziņojums „Par valsts pārvaldes informācijas sistēmu arhitektūras reformu”[[2]](#footnote-3) (turpmāk – arhitektūras ziņojums), kurš informē par VARAM izstrādātajām prasībām attiecībā uz valsts informācijas sistēmu (turpmāk – informācijas sistēma) attīstības plānošanu, kā arī izvirza konkrētas prasības pārejai uz modulāru un sadarbspējīgu informācijas sistēmu arhitektūru, novēršot ierobežojumus, ko uzliek novecojuši informācijas sistēmu izstrādes risinājumi, vienlaikus pārskatot no šodienas prasību un tehnoloģisko iespēju viedokļa 2014. gadā formulētos ieteikumus valsts pārvaldes IS arhitektūras[[3]](#footnote-4) risinājumiem, nostiprinot prasības, kas attiecas uz attīstāmo risinājumu informācijas un komunikācijas tehnoloģiju (turpmāk – IKT) arhitektūras risinājumiem, kā arī programmatūras produktu un skaitļošanas infrastruktūras pakalpojumu izmantošanu.  Saskaņā ar 2020. gada 30. jūnija protokollēmuma  Nr. 42 (67.§ ) 2.3.apakšpunktu, VARAM uzdots līdz 2020. gada beigām veikt grozījumus MK 2005. gada 11. oktobra noteikumos Nr. 764 “Valsts informācijas sistēmu vispārējās tehniskās prasības”[[4]](#footnote-5), nosakot minimālās nefunkcionālās tehniskās prasības, t. sk. informācijas un komunikācijas tehnoloģiju (turpmāk – IKT) arhitektūras un IKT infrastruktūras pakalpojumu izmantošanas prasības informācijas sistēmu attīstībai, kā arī definējot prasības attīstāmo risinājumu programmatūras autoru mantisko tiesību regulējumam un komerciāli licencētu programmatūras produktu izmantošanai attīstāmajos risinājumos.  VARAM informē, ka līdz šim tiem IKT projektiem, kuri netiek īstenoti Eiropas Savienības politiku instrumentu un pārējās ārvalstu finanšu palīdzības ietvaros, netiek vērtēta izstrādājamo informācijas sistēmu atbilstība IKT arhitektūras prasībām un finansējums to īstenošanai tiek piešķirts bez tehniskās arhitektūras prasību izvērtējuma un saskaņojuma ar valsts IKT pārvaldības organizāciju – VARAM. Līdz ar to, lai visām informācijas sistēmām - gan tām, kas tiek īstenotas Eiropas Savienības politiku instrumentu un pārējās ārvalstu finanšu palīdzības ietvaros (tai skaitā darbības programmas “Izaugsme un nodarbinātība”), gan tām, kas tiek īstenotas valsts budžeta finansētu projektu vai informācijas sistēmu uzturēšanas budžeta ietvaros, tiktu piemērotas vienādas IKT arhitektūras un tehniskās prasības, VARAM ir izstrādājusi MK noteikumus Nr. 764, papildinot tos ar *2.1 punktu,* *12. punktu un* arpielikumu *“Informācijas sistēmu minimālās nefunkcionālās tehniskās prasības”.*  Tā kā citos ar IKT jautājumiem saistītos normatīvajos aktos attiecībā uz valsts informācijas sistēmām tiek lietots saīsinājums “informācijas sistēmas”, MK noteikumi Nr. 764 paredz turpmāk šajos noteikumos valsts informācijas sistēmu lietotā saīsinājuma “sistēmas” vietā lietot saīsinājumu “informācijas sistēmas”.  MK noteikumi Nr. 764 ir papildināti ar 2.1 punktu, kas paredz, ka informācijas sistēmas pārzinis, nosakot informācijas sistēmu nefunkcionālās tehniskās prasības, ievēro šo noteikumu pielikumā informācijas sistēmām izvirzītās minimālās nefunkcionālās tehniskās prasības. Izņēmumus no šo noteikumu pielikumā informācijas sistēmām izvirzītajām nefunkcionālajām tehniskajām prasībām saskaņo ar Vides aizsardzības un reģionālās attīstības ministriju (turpmāk – Ministrija) saskaņā ar valsts informācijas sistēmu attīstības projektu uzraudzību regulējošiem normatīvajiem aktiem.  Papildus šo noteikumu pielikumā minētajām informācijas sistēmu minimālajām nefunkcionālajām tehniskajām prasībām sistēmas pārzinis var noteikt arī citas nefunkcionālās tehniskās prasības. Izrietoši, var būt situācijas, kad papildus MK noteikumu Nr. 764 pielikumā noteiktajām obligātajām minimālajām prasībām, informācijas sistēmai var tikt izvirzītas prasības, kas nav noteiktas šajos noteikumos, bet ko paredz, piemēram, iestādes iekšējie normatīvie akti.  Tāpat ir norādāms, ka ir pieļaujami izņēmumi no šo noteikumu pielikumā informācijas sistēmām izvirzītajām minimālajām nefunkcionālajām tehniskajām prasībām, tos pamatojot, kā arī norādot konkrētam izņēmumam attiecināmo termiņu (ja tāds ir) vai nosacījumus (ja tādi ir), kā arī izņēmumu saskaņojot ar VARAM ar šo noteikumu projektu saistītā noteikumu projekta VSS-1088 paredzētajā kārtībā.  Ar izņēmumu ir saprotams gadījums/situācija, kas neatbilst šajā noteikumu projektā informācijas sistēmām izvirzītajām tehnoloģiskās arhitektūras prasībām, kā arī institūcijas iesniegtajam un ar VARAM saskaņotajam informācijas sistēmu attīstības plānam un tikai gadījumā, ja šāda izņēmuma nepieciešamībai ir sniegts pamatojums un tas ir saskaņots ar VARAM. Arī finansējuma neesamība var būt pamatojums izņēmuma apstiprināšanai.  MK noteikumi Nr. 764 ir papildināti ar *12*. *punktu,* kas nosaka, ka šo noteikumu pielikumā minētās informācijas sistēmu minimālās nefunkcionālās tehniskās prasības ir piemērojamas informācijas sistēmām, kuru izveide vai būtiska pārveide ir uzsākta pēc grozījumu, kas paredz papildināt noteikumus ar pielikumu, spēkā stāšanās dienas. Izrietoši MK noteikumos Nr. 764 definētās prasības pilnā apjomā attiecas uz jaunām IS, kā arī uz būtiski pārveidojamām esošām informācijas sistēmām, ar to saprotot tādas informācijas sistēmu izmaiņas *(jeb atbilstoši* [*noteikumu projektam*](http://tap.mk.gov.lv/lv/mk/tap/?pid=40495902&mode=vss&date=2020-12-17) *VSS-1088 - attīstības aktivitātes),* kuras ietekmē informācijas sistēmu tehnisko arhitektūru, izmantojamo IKT infrastruktūras pakalpojumu struktūru, kā arī tiek ietekmēti citu institūciju IKT resursi vai datu apmaiņas ar tiem.  Pārējās izmaiņas jeb attīstības aktivitātes var saskaņot informācijas sistēmu plānošanas ietvaros, iekļaujot tās informācijas sistēmu attīstības plānā. Informācijas sistēmu attīstības plānu iesniegšanu paredz 2020. gada 30. jūnijā MK apstiprinātā informatīvā ziņojuma “Par valsts pārvaldes informācijas sistēmu arhitektūras reformu” protokollēmuma Nr.42 3.3.apakšpunkts.  Lai pilnveidotu valsts informācijas un komunikācijas tehnoloģiju pārvaldību un īstenotu vienotu valsts politiku informācijas sistēmu un to darbībai nepieciešamo IKT resursu un pakalpojumu uzskaites, attīstības un uzturēšanas jomā, centralizēti un jaunā kvalitātē uzraudzība pār esošajām informācijas sistēmām un to darbībai nepieciešamajiem IKT resursiem un pakalpojumiem tiks nodrošināta Valsts informācijas resursu, sistēmu un sadarbspējas informācijas sistēmā VIRSIS[[5]](#footnote-6) (turpmāk – sistēma - VIRSIS).  Līdz 2023. gadam, tas ir, sistēmas VIRSIS 2. kārtas ieviešanai, par izmaiņām, kas tiek īstenotas informācijas sistēmu uzturēšanas ietvaros (tostarp par informācijas sistēmu pielāgojumiem atbilstoši izmaiņām normatīvajos aktos), sistēmas pārzinis VARAM tikai informē, veicot atbilstošas izmaiņas informācijas sistēmu attīstības plānos un sistēmā VIRSIS reģistrētajā informācijā.  MK noteikumi Nr. 764 papildināti ar pielikumu *“Informācijas sistēmu minimālās nefunkcionālās tehniskās prasības”* informācijas sistēmām izvirzīta atbilstība šādām prasībām:  1. Datu atvēršanas prasības;  2. Datu uzkrāšanas un aprites prasības;  3. Sistēmas lietotāju identifikācijas prasības;  4. Lietojumprogrammatūras koplietošanas un arhitektūras prasības;  5. IKT infrastruktūras pakalpojumu izmantošanas prasības.  *1. Datu atvēršanas prasības.*  Publiskajā sektorā notiekošie procesi rada lielu informācijas apjomu, kas tiek uzkrāts datu veidā, piemēram, meteoroloģiskie dati, digitālās kartes, reģistri, statistika u.c. dati. Dati ir būtiska digitālās ekonomikas sastāvdaļa, kas nodrošina valsts ekonomikas izaugsmi. Datu pieejamība ne tikai sekmē uz datiem balstītu pakalpojumu un produktu izveidi, bet arī veicina efektīvākus valsts un privātā sektora pakalpojumus, nodrošina to kvalitāti un atbalsta datos balstītu lēmumu pieņemšanu.  Datu atvēršanu un publicēšanu atvērto datu formā nosaka Informācijas atklātības likums un Ministru kabineta 2020. gada 14. jūlija noteikumi Nr. 445 “Kārtība, kādā iestādes ievieto informāciju internetā”. Vienlaikus Deklarācijā par Artura Krišjāņa Kariņa vadītā Ministru kabineta iecerēto darbību 245. punktā noteikts datu atvērtības princips – “atvērts ir viss, izņēmumi ir jāpamato”. Īstenojot Valdības deklarācijā noteikto, MK 2019. gada 20. augustā apstiprināja VARAM informatīvo ziņojumu “Latvijas atvērto datu stratēģija”, kas paredz ieviest principu “atvērts pēc noklusējuma”. Līdz ar to noteiktu daļa informācijas sistēmas datu, kas klasificēta kā vispārpieejamā informācija, ir publicējama atvērto datu veidā Latvijas Atvērto datu portālā (<https://data.gov.lv>).  *2. Datu uzkrāšanas un aprites prasības.*  Tā kā šobrīd valsts pārvaldē dominē decentralizēta informācijas aprite, pie šādas aprites informācijas sistēmas apmainās ar datiem ar citām informācijas sistēmām bez starpnieka. Esošā kārtība rada situāciju, ka, rodoties jaunai vajadzībai kādā informācijas sistēmā saņemt citu informācijas sistēmu iepriekš nenodotus datus, ir nepieciešams pārveidot gan devējsistēmu, gan saņēmējsistēmu. Izveidojot jaunu informācijas sistēmu, ir jāveido savienojumi ar visām informācijas sistēmām, ar kurām nepieciešama informācijas aprite. Dažādās informācijas sistēmās dati ir gan dažādos formātos, gan informācijas apritei tiek izmantoti dažādi protokoli. Ja notiek izmaiņas devējsistēmā, tad bieži ir nepieciešamas izmaiņas arī visās saņēmējsistēmās. Ja kāda devējsistēma pāriet uz citu datu formātu un informācijas apmaiņas protokolu, tad jāveic pielāgojumi visās saņēmējsistēmās. Šādos gadījumos efektīvāka ir centralizēta informācijas aprite, kad pastāv viens centralizētais risinājums (platforma), caur kuru notiek informācijas aprite ar jau eksistējošiem pielāgojumiem gan datu izgūšanai, gan risinājumiem dažādu informācijas aprites protokolu izmantošanai. Konvertēšana un protokolu maiņa notiek centralizētājā risinājumā, un izmaiņas nav jāveic katrā no iesaistītajām IS. Informācijas aprite centralizācijas gadījumā tiek standartizēta.  Arī Valsts kontrole savā 2017. gada 9. jūnija revīzijas ziņojumā “Vai valsts pārvalde efektīvi rīkojas ar uzkrāto informāciju”  ir norādījusi, ka nepieciešams:  1. pilnveidot un konkretizēt valsts politiku informācijas aprites jomā;  2. apzināt un uzraudzīt valsts pārvaldē uzkrāto informāciju un to apriti;  3. plānot, uzraudzīt un standartizēt informācijas aprites aktivitātes valsts pārvaldē kopumā, nosakot vienotu pieeju un principus informācijas aprites organizēšanai un koordinējot iestāžu starpnozaru sadarbību, kā arī mērķtiecīgi pieslēdzot informācijas sistēmu izveidotajai VISS informācijas aprites platformai.  Līdz ar to, lai nodrošinātu centralizētu datu aprites sistēmu informācijas sistēmām, tiek noteiktas atbilstošas prasības MK noteikumu Nr. 764 pielikuma sadaļā “Datu uzkrāšanas un aprites prasības”.  *3. Sistēmas lietotāju identifikācijas prasības.*  Palielinoties valsts pārvaldes darbinieku pienākumu izpildei izmantojamo informācijas sistēmu skaitam un it īpaši – koplietošanas risinājumiem, kurus izmanto dažādu iestāžu un pat dažādu resoru darbinieki, arvien aktuālāks kļūst jautājums par informācijas sistēmu lietotāju identifikāciju un autorizāciju šo IS funkciju izmantošanai. Daudzu atšķirīgu identifikācijas līdzekļu (ieskaitot paroles) izmantošana rada neērtības informācijas sistēmu lietotājiem un var pazemināt to drošības līmeni. Savukārt informācijas sistēmu turētājiem liela skaita un pa dažādām institūcijām sadalīta lietotāju skaita gadījumā administratīvo slogu un drošības riskus rada gan identifikācijas, gan autorizācijas pārvaldība. Pieteikšanās moduļa izstrāde katrai informācijas sistēmai atsevišķi vispārējā gadījumā palielina izmaksas.  Vienlaikus vēršam uzmanību, ka 2021.gada 1.janvārī stājies spēkā likums “Grozījumi Personu apliecinošu dokumentu likumā”, nosakot no 2023. gada 1. janvāra, bet  atsevišķām likumā definētām personu grupām – no 2031. gada 1. janvāra (ārvalstīs dzīvojošajiem, ilgstošas sociālās aprūpes un sociālās rehabilitācijas institūciju klientiem, I grupas invalīdiem, pensionāriem, politiski represētajiem), personu apliecību (eID karti) par obligātu personu apliecinošu dokumentu Latvijas pilsoņiem un nepilsoņiem, kas sasnieguši 15 gadu vecumu.  Pase turpmāk tiek paredzēta kā izvēles personu apliecinošais dokuments vai kā ceļošanas dokuments uz valstīm, kurās eID karte netiek atzīta par personas apliecinošu un ceļošanas dokumentu. Likums paredz pārejas periodu, proti, jau no 2021.gada saņemot pasi, personai paredzēts pienākums saņemt arī personas apliecību.  Lai mazinātu drošības riskus, kuri saistīti ar personu elektronisko identifikāciju, veicinātu Elektroniskās identifikācijas kartes (eID) lietošanu un nodrošinātu koplietošanas risinājumu izmantošanu elektroniskās identifikācijas procesā, noteiktas atbilstošas prasības MK noteikumu Nr. 764 pielikuma sadaļā “Informācijas sistēmas lietotāju identifikācijas prasības”.  VARAM informē, ka 2019. gada 2. aprīlī apstiprinātajā VARAM izstrādātajā informatīvajā ziņojumā “Par informācijas aprites un piekļuves risinājumiem valsts pārvaldē” un tā protokollēmumā Nr. 17 (32.§)[[6]](#footnote-7) noteikti valsts informācijas sistēmu savietotāja (VISS) un vienotā pieteikšanas moduļa (VPM) izmantošanas nosacījumi. Visi nosacījumi un izņēmumi attiecībā uz VISS izmantošanu noteikti šī ziņojuma protokollēmuma Nr. 17 (32.§) 2. – 8.punktos un 15.punktā. Arī izņēmumi attiecībā uz VPM izmantošanu atrunāti protokollēmumā Nr. 17.  *4. Lietojumprogrammatūras koplietošanas un arhitektūras prasības.*  Pielikuma sadaļā “Lietojumprogrammatūras koplietošanas un arhitektūras prasības” informācijas sistēmām izvirzītās prasības nodrošina atbilstību MK 2015. gada 10. marta sēdē (protokols Nr.14, 22.§) apstiprinātajam informatīvajam ziņojumam „Par publiskās pārvaldes informācijas sistēmu konceptuālo arhitektūru”[[7]](#footnote-8) un 2020. gada 30. jūnijā MK apstiprinātajam informatīvajam ziņojumam “Par valsts pārvaldes informācijas sistēmu arhitektūras reformu”[[8]](#footnote-9).  Vienlaikus šīs sadaļas 4.5. apakšpunkts paredz, ka, izstrādājot jaunas informācijas sistēmas, izmanto atvērtā koda platformas un risinājumus un to tehnoloģiskajiem risinājumiem ir jāatbilst mūsdienīgas – modulāras, sadarbspējīgas un IKT infrastruktūru efektīvi izmantojošas - IKT arhitektūras prasībām saskaņā ar VARAM publicētajām specializētās lietojumprogrammatūras tehnoloģiskās arhitektūras vadlīnijām. Prasība ir attiecināma arī uz esošām informācijas sistēmām vai to daļu pārbūvi, aizstājot programmatūras kodu. Izrietoši ar informācijas sistēmas pārbūvi ir saprotama informācijas sistēmu vai atsevišķu tās daļu pilnīga pārbūvēšana un izstrādāšana no jauna.  Realizējot jaunu informācijas sistēmu izstrādes projektus, ir nepieciešams pamatojums, ja atvērtā koda risinājumu nav iespējams izmantot, piemēram, ja alternatīvais risinājums visas informācijas sistēmas dzīvescikla laikā ir saimnieciski izdevīgāks.  Lai no jauna izstrādātās informācijas sistēmas atbilstu modulāras, sadarbspējīgas un IKT infrastruktūru efektīvi izmantojošas IKT arhitektūras prasībām, VARAM ir izstrādājusi šo noteikumu pielikuma 4.5. apakšpunktā minētās specializētās lietojumprogrammatūras tehnoloģiskās arhitektūras vadlīnijas “Valsts informācijas sistēmu specializētās lietojumprogrammatūras tehnoloģiskās arhitektūras vadlīnijas“, kas 19.05.2021. ir publicētas VARAM tīmekļvietnē [www.varam.gov.lv](http://www.varam.gov.lv) sadaļā “Darbības jomas” (“Digitālā transformācija”- “IKT pārvaldība” - “Valsts IKT arhitektūra”)[[9]](#footnote-10).  5. *IKT infrastruktūras pakalpojumu izmantošanas prasības.*  Šobrīd jau noslēguma stadijā esošais VARAM informatīvais ziņojums “Par valsts informācijas un komunikācijas tehnoloģiju resursu un kompetenču konsolidāciju”[[10]](#footnote-11) (VSS-356) informē par VARAM sagatavoto reformu valsts IKT pārvaldības jomā, lai paaugstinātu valsts pārvaldes IKT atbalsta efektivitāti un kvalitāti, to panākot veicinot specializētu kompetenču centru, kas sniedz koplietošanas IKT pakalpojumus, attīstību un novēršot šķēršļus, kas ierobežo valsts pārvaldes rīcībā esošo IKT resursu un kompetenču efektīvu koplietošanu. Līdz ar to MK noteikumu Nr. 764 pielikuma sadaļā “IKT infrastruktūras pakalpojumu izmantošanas prasības” noteiktas atbilstošas prasības, lai informācijas sistēmas atbilstu informatīvajā ziņojumā plānotās reformas izvirzītajām prasībām. IKT infrastruktūras pakalpojumu izmantošanas prasībām ir piemērojams pārejas periods līdz brīdim, kamēr informācijas sistēmas pārziņa pārvaldībā ir sava infrastruktūra.  Noteikumu projekta pielikuma 5.2. apakšpunktā minētā prasība var tikt attiecināta uz informācijas sistēmām, kuru izstrāde tiek uzsākta un uz informācijas sistēmām, kuru arhitektūra pieļauj tehnisko iekārtu nomaiņu.  Noteikumu projekta pielikuma 5.5 apakšpunkta prasība  nozares koplietošanas pakalpojumu specializācijas maiņas un skaitļošanas infrastruktūras koplietošanas pakalpojumu migrācijas plānu *(ko paredz VARAM informatīvais ziņojums “Par valsts informācijas un komunikācijas tehnoloģiju resursu un kompetenču konsolidāciju” (VSS-356))* īstenošanas laikā ir attiecināma arī uz tiem pakalpojumu sniedzējiem, kuri, pamatojoties uz iepriekš veiktajām skaitļošanas infrastruktūras centralizācijas darbībām nozares mērogā, ir ieguvuši tiesības īstenot šādus pakāpeniskas specializācijas maiņas un migrācijas plānus.  Vienlaicīgi ar šo noteikumu projektu izskatīšanai MK tiks iesniegts noteikumu projekts VSS-1088, ņemot vērā abu savstarpējo saistību.  Noslēgumā ir paskaidrojams, ka šo noteikumu projektu saistītā noteikumu projekta VSS-1088 20. punkts paredz, ka noteikumos ietvertās prasības attiecībā uz valsts budžeta finansētu jaunveidojamo vai būtiski pilnveidojamo valsts informācijas sistēmu attīstības projektu vai informācijas sistēmu uzturēšanas budžeta ietvaros īstenotām attīstības aktivitātēm piemēro ar 2023. gada 1. janvāri. No minētā izriet, ka viss ar attīstības aktivitātēm (noteikumu projektā VSS-1088 lietots termins) saistītais saskaņošanas process un kārtība, tostarp arī izņēmumi no informācijas sistēmām izvirzītajām minimālajām nefunkcionālajām tehniskajām prasībām, attīstības aktivitātēm, kas īstenotas valsts budžeta finansētu informācijas sistēmu attīstības projektu vai informācijas sistēmu uzturēšanas budžeta ietvaros, attiecināms no 2023. gada. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | S  aistītie tiesību aktu projekti | Valsts informācijas sistēmu likums, kura 4.pantā noteikts deleģējums VARAM koordinēt VIS darbību integrētas valsts informācijas sistēmas ietvaros, realizējot vienotu valsts politiku VIS attīstības un uzturēšanas jomā.  Vienlaicīgi ar šo noteikumu projektu izskatīšanai MK tiks iesniegts 2020. gada 17. decembra Valsts sekretāru sanāksmē izsludinātais MK noteikumu projekts ”Valsts informācijas sistēmu attīstības projektu uzraudzības kārtība” (VSS-1088), ņemot vērā šo abu noteikumu projektu savstarpējo saistību.  2019. gada 5. novembra noteikumos Nr. 523 “Valsts informācijas resursu, sistēmu un sadarbspējas informācijas sistēmas noteikumi” tiks veikti grozījumi, paredzot, ka 2020. gada 17. decembra Valsts sekretāru sanāksmē izsludinātā MK noteikumu projekta ”Valsts informācijas sistēmu attīstības projektu uzraudzības kārtība” (VSS-1088) 5. punktā minētie dokumenti, sākot ar 2023. gadu, tiks apstrādāti Valsts informācijas resursu, sistēmu un sadarbspējas informācijas sistēmā (VIRSIS). |
| 2. | Atbildīgā institūcija | VARAM. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VARAM. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav ietekme uz pārvaldes funkcijām un institucionālo struktūru. Netiek veidotas jaunas institūcijas un netiek veikta esošo institūciju likvidācija. |
| 3. | Cita informācija | Nav. |

Vides aizsardzības un reģionālās attīstības ministrs A.T. Plešs

V.Brūvere, 67026575

[vineta.bruvere@varam.gov.lv](mailto:vineta.bruvere@varam.gov.lv)

1. skat: <http://tap.mk.gov.lv/mk/tap/?pid=40495902> [↑](#footnote-ref-2)
2. <http://tap.mk.gov.lv/mk/tap/?pid=40486547> [↑](#footnote-ref-3)
3. Ministru kabineta 2015. gada 10.marta sēdē (protokols Nr.14, 22.§) apstiprinātais informatīvais ziņojums „Par publiskās pārvaldes informācijas sistēmu konceptuālo arhitektūru”,   
   sk. <http://tap.mk.gov.lv/mk/tap/?pid=40338790>; [↑](#footnote-ref-4)
4. Ministru kabineta 2005.gada 11.oktobra noteikumi Nr.764 „Valsts informācijas sistēmu vispārējās tehniskās prasības”, sk. <https://likumi.lv/ta/id/118986-valsts-informacijas-sistemu-visparejas-tehniskas-prasibas> [↑](#footnote-ref-5)
5. 2019. gada 5. novembra noteikumi Nr. 523 “Valsts informācijas resursu, sistēmu un sadarbspējas informācijas sistēmas noteikumi” skat: <https://likumi.lv/ta/id/310566-valsts-informacijas-resursu-sistemu-un-sadarbspejas-informacijas-sistemas-noteikumi> [↑](#footnote-ref-6)
6. sk. <http://tap.mk.gov.lv/lv/mk/tap/?pid=40460016> [↑](#footnote-ref-7)
7. sk. <http://tap.mk.gov.lv/mk/tap/?pid=40338790> [↑](#footnote-ref-8)
8. sk. <http://tap.mk.gov.lv/lv/mk/tap/?pid=40486547&mode=mk&date=2020-06-30> [↑](#footnote-ref-9)
9. Skat: <https://www.varam.gov.lv/lv/valsts-ikt-arhitektura> [↑](#footnote-ref-10)
10. sk. <http://tap.mk.gov.lv/mk/tap/?pid=40486852> [↑](#footnote-ref-11)